Kristján Guy Burgess skrifar 11. janúar 2020 09:00 Drónaárás Bandaríkjahers á bílalest við Bagdadflugvöll sem drap næstvaldamesta mann Írans , Qassem Soleimani , gæti farið í sögubækurnar sem afdrifarík strategísk mistök . Þegar aðgerðirnar eru settar í samhengi við nýlega ákvörðun , sem kynnt var með tísti , um að draga úr stuðningi við Kúrda í Sýrlandi og gefa Tyrkjum , Rússum og Assadstjórninni í Sýrlandi eftir svæðin , er ekki annað hægt en að lýsa stefnu núverandi Bandaríkjaleiðtoga í Miðausturlöndum sem tilviljanakenndri og vanhugsaðri . Bandamenn og vinaþjóðir Bandaríkjanna geta ekki fylgt þessum tímabundnu forystumönnum í blindni , verða að standa á prinsippafstöðu , og horfa skýrum augum á stöðuna . Drápið á Soleimani getur hæglega leitt eftirfarandi af sér : Hættu fyrir allar vestrænar sveitir í Írak sem gæti gert þeim óvært á svæðinu en þar hafa þær fyrst og fremst verið til að þjálfa heimamenn og stýra aðgerðum gegn ISIS . Veikari stöðu Bandaríkjamanna og annarra vestrænna ríkja í Írak og Sýrlandi sem mun opna rými fyrir þjóðir eins og Írani og Rússa til að auka ítök sín , bæði efnahagslega og hernaðarlega . Aukna hættu fyrir Bandaríkjamenn alls staðar í heiminum þegar Íranir grípa til hefnda sem þeir hafa sýnt að virða engin landamæri og geta gerst á löngum tíma . Meiri styrk harðlínuafla í Íran til að kæfa umbótaöfl sem hafa viljað opna landið gagnvart Vesturlöndum og rjúfa einangrun síðustu fjögurra áratuga . Kjarnorkuáætlun Írana verður endurvakin og samningurinn um endalok hennar frá 2015 verður að engu með tilheyrandi aukinni spennu á svæðinu . Enn frekara vantraust milli Evrópuþjóða og Bandaríkjastjórnar í stórum málum . Enn grafið undan hlutverki Öryggisráðs Sameinuðu þjóðanna til að ákvarða um lögmæti hernaðaraðgerða . Það er því auðveldlega hægt að sjá fyrir sér að þessi einstaka aðgerð , dráp á háttsettum írönskum herforingja , hafi akkúrat gagnstæð áhrif við það sem henni var ætlað . Hún muni styrkja Írani , lyfta undir harðlínuöfl , auka spennu , veikja stöðu Bandaríkjamanna og bandamanna þeirra á svæðinu og þýða bakslag í baráttunni við hryðjuverkasamtök , sem hafa nýtt þessi svæði til að safna liði og skipuleggja aðgerðir gegn óbreyttum borgurum á Vesturlöndum . Fyrir utan nú að aftaka með þessum hætti er ólögleg að alþjóðalögum . Viðbrögð íslenskra stjórnvalda hafa enn sem komið er verið of tifandi og veik . Forsætis - og utanríkisráðherra verða að tala skýrar og standa fast á þeim gildum sem Ísland stendur fyrir sem friðsöm þjóð sem á allt sitt undir virðingunni fyrir alþjóðalögum og alþjóðasamningum . Stjórnarandstöðuflokkar verða líka að láta rödd sína heyrast skýrt og víðar en á samfélagsmiðlum . Í mati á aðgerðum og viðbrögðum verður einnig að líta til þess hversu alvarlegar afleiðingar aðgerðir Bandaríkjamanna á nákvæmlega sama svæði hafa haft á stjórnmál Íslands og Vesturlanda á síðustu tveimur áratugum . Innrás Bandaríkjamanna í Írak árið 2003 og stuðningur ríkisstjórnar sjálfstæðisflokks og framsóknar við bandalag hinna viljugu ríkja er víti til að varast og nauðsynlegt fyrir núverandi stjórnvöld að gera skörp skil við þá skelfilegu vegferð , nú þegar sömu flokkar sitja í stjórn og stóðu að þeirri dapurlegu ákvörðun . Þegar Ísland markar sér afstöðu í málinu , er sannarlega skynsamlegt að líta til afstöðu einstakra Norðurlanda , en einnig annarra leiðandi ríkja í Evrópu . En best er að horfa inn í kjarnann og meta hvaða prinsippum íslenskt stjórnmálafólk fylgir þegar kemur að málum af þessu tagi . Bandaríkjamenn og Bretar hafa að sönnu verið náin samstarfsríki Íslands um langa hríð en í þessu máli gagnast ekki að elta þeirra utanríksstefnu , frekar en árið 2003 . Um það ættu allir flokkar á alþingi að geta sameinast .